Jumbo-Visma spillede i den grad med musklerne på 6. etape af Vuelta a España torsdag eftermiddag. Det gjorde de først i kraft af, at Sepp Kuss vandt på imponerende vis, da han på den sidste stigning, var stærkere end alle andre. Men det hollandske cykelhold var ikke færdige ved det. For både Primoz Roglic og Jonas Vingegaard var også godt kørende i finalen og faktisk også bedre kørende end Remco Evenepoel, der ikke kunne følge deres tempo. Det betød også, at Vingegaard og Roglic hentede lige godt 30 sekunder på belgieren i det samlede klassement. Planen gik faktisk præcis, som Jumbo-Visma kunne have ønsket, fortæller Jonas Vingegaard. - Det var en rigtig, rigtig hård dag, og hele holdet kører sindssygt godt i dag. Vores plan var at lægge pres på Quick-Step, og det lykkedes for os. Vi fik fire mand med i udbruddet, og det var helt perfekt. Sepp Kuss var også en god mand at have med i udbruddet, siger han til TV 2 Sport og sætter ord på angrebet i finalen: - På sidste stigning angreb Primoz (Roglic, red.), og så prøvede de andre at lukke hullet, men jeg kunne se, at de ikke kunne følge med. Vores plan er, at når man kan se, at der ikke er nogen, der kan lukke det, så må man gerne angribe, og det var det, jeg gjorde. At vi så kører hjem ham (Roglic, red.) og mig er bare helt perfekt, siger Jonas Vingegaard. Er glad på Kuss' vegne Amerikanerens etapesejr vækker også glæde hos Jonas Vingegaard. - Det er fantastisk for Sepp. Han er en fantastisk fyr og fortjener det virkelig. Selvfølgelig er det ærgerligt for ham, at han ikke tager førertrøjen – det havde været fantastisk for ham – men det er virkelig skønt, at vi får en etapesejr så tidligt i løbet. Der er virkelig god moral på holdet. Både Primoz og jeg føler os godt kørende og ser frem til de næste par dage, siger han og slår fast: - Selvfølgelig er det godt, at vi tager tid. Vi står et godt sted, vil jeg sige. Se Vueltaen på TV 2 Play – få overblikket i sendeplanen her .

Opsummering:
Jumbo-Visma excellerede på 6. etape.